*Prijedlog*

Na temelju članka 20. stavka 1. Zakona o lokalnim porezima („Narodne novine“, broj 115/16, 101/17, 114/22, 114/23 i 152/24) te članka 51. Statuta Grada Drniša („Službeni glasnik grada Drniša“, broj 2/21 i 2/22), Gradsko vijeće Grada Drniša, na \_\_\_\_. sjednici održanoj \_\_\_\_\_\_\_\_\_\_\_ 2025. godine, donijelo je

**ODLUKU O IZMJENI I DOPUNI ODLUKE**

**O GRADSKIM POREZIMA GRADA DRNIŠA**

Članak 1.

U Odluci o gradskim porezima Grada Drniša („Narodne novine“ broj 151/23) članak 1. točka 3. mijenja se i glasi:

„3. visina poreza na nekretnine izražena u EUR/m²“

Članak 2.

Članak 2 .stavak 1. točka 3. mijenja se i glasi:

„3. porez na nekretnine“

Članak 3.

Naziv odjeljka 3. iznad članka 9. mijenja se i glasi:

„Porez na nekretnine“.

Članak 4.

Članak 9. mijenja se i glasi:

„(1) Porez na nekretnine plaćaju domaće i strane, pravne i fizičke osobe koje su vlasnici nekretnina na području Grada Drniša na dan 31. ožujka godine za koju se utvrđuje porez.

(2) Nekretnina je svaka stambena zgrada ili stambeni dio stambeno-poslovne zgrade ili stan te svaki drugi samostalni funkcionalni prostor namijenjen stanovanju. Nekretninom se ne smatraju gospodarstvene zgrade koje služe samo za smještaj poljoprivrednih strojeva, oruđa i drugog pribora te nekretnine za koje se prema odluci o komunalnoj naknadi određuje koeficijent namjene za proizvodni ili neproizvodni poslovni prostor.

(3) Iznimno od stavka 1. ovog članka, ako se ne može utvrditi vlasnik, porez na nekretnine plaća korisnik nekretnine određen prema odredbama propisa kojim se utvrđuje komunalno gospodarstvo.

(4) Za novoizgrađene nekretnine obveza plaćanja poreza na nekretnine nastaje danom izvršnosti uporabne dozvole godine za koju se utvrđuje porez odnosno danom početka korištenja nekretnine koja se koristi bez uporabne dozvole.

(5) Obveza plaćanja poreza na dohodak od iznajmljivanja kuća, stanova, soba i postelja te objekata za robinzonski smještaj putnicima i turistima i organiziranja kampova prema odredbama propisa o porezu na dohodak, obveza plaćanja drugih poreza s osnove obavljanja djelatnosti te prijava prostora kao nekomercijalnog smještaja nema utjecaja na utvrđivanje statusa nekretnine za potrebe utvrđivanja poreza na nekretnine.

(6) Porez na nekretnine plaća se godišnje u iznosu od =2,50 eura/m² korisne površine nekretnine, određene propisom kojim se utvrđuju uvjeti i mjerila za izračun zaštićene najamnine, a u korist proračuna Grada Drniša.

(7) Porez iz stavka 1. ovog članka plaća se u roku od 15 dana od dana dostave rješenja o utvrđivanju poreza.“

Članak 5.

Članak 10. mijenja se i glasi:

„Porez na nekretnine ne plaća se na nekretnine:

1. koje služe za stalno stanovanje
2. koje se iznajmljuju na temelju ugovora o najmu za stalno stanovanje
3. javne namjene i nekretnine namijenjene institucionalnom smještaju osoba
4. koje se u poslovnim knjigama trgovačkih društava vode kao nekretnine namijenjene prodaji, ako je od dana unosa u poslovne knjige do 31. ožujka godine za koju se utvrđuje porez proteklo manje od šest mjeseci
5. preuzete u zamjenu za nenaplaćena potraživanja, ako je od dana preuzimanja do 31. ožujka godina za koju se utvrđuje porez proteklo manje od šest mjeseci
6. koje zbog proglašenja prirodnih nepogoda u određenom poreznom razdoblju nisu podobne kao stambeni prostor
7. u slučajevima kada se iz svih okolnosti može utvrditi da je onemogućena stambena namjena nekretnine
8. u vlasništvu Grada Drniša koje se nalaze isključivo na teritoriju Grada Drniša
9. koje domaćinu određenom prema propisu kojim se uređuje ugostiteljska djelatnost služe za stalno stanovanje.

Radi dokazivanja da se radi o nekretnini koja služi za stalno stanovanje, porezni obveznik dužan je na poziv poreznog tijela dokazati činjenicu stalnog stanovanja, pri čemu se činjenica stalnog stanovanja ne smatra dokazanom prijavom prebivališta na nekretnini.

Porezno tijelo ovlašteno je prikupljati podatke potrebne za dokazivanje činjenice stalnog stanovanja od drugih osoba koje raspolažu tim podacima, a osobito od osoba koje raspolažu podacima o korištenju dijelova infrastrukture.

U slučaju iz stavka 1. točke 2. ovoga članka smatra se da se nekretnina iznajmljuje na temelju ugovora o najmu za stalno stanovanje ako je u određenom poreznom razdoblju iznajmljena najmanje deset mjeseci.

U slučaju iz stavka 1. točke 7. ovoga članka stambena namjena nekretnine u smislu ovoga Zakona utvrđuje se na temelju postojanja infrastrukture ili opreme ili uređaja koji zamjenjuju priključak na infrastrukturu.

Za nekretnine iz stavka 1. točke 7. ovoga članka porezni obveznik dužan je dokazati da je onemogućena stambena namjena nekretnine“.

Članak 6.

Obveznik poreza na nekretnine dužan je do 31. ožujka godine za koju se utvrđuje porez poreznom tijelu prijaviti promjenu podataka bitnih za utvrđivanje obveze plaćanja poreza na nekretnine, a osobito promjenu obračunske površine nekretnine, odnosno promjenu namjene nekretnine koja utječe na obračun poreza ili dokaze koji utječu na ostvarivanje uvjeta za oslobođenje od plaćanja poreza na nekretnine.

Članak 7.

Članak 11. stavak 1. mijenja se i glasi:

„(1) Poslovi u vezi s utvrđivanjem i naplatom poreza na potrošnju i poreza na nekretnine povjeravaju se Ministarstvu financija, Poreznoj upravi.

Porez na nekretnine lokalni je porez čiji se prihod dijeli:

1. 80 % udio pripada Gradu Drnišu na čijem se području nekretnina nalazi

2. 20 % udio pripada Šibensko-kninskoj županiji na čijem se području nekretnina nalazi“.

Članak 8.

Svi postupci utvrđivanja i naplate gradskih poreza započeti prema odredbama Odluke o gradskim porezima Grada Drniša („Narodne novine“ broj 151/23) koji nisu dovršeni do stupanja na snagu ove Odluke, dovršit će se prema odredbama navedene Odluke.

Članak 9.

Ova Odluka objavit će se u „Narodnim novinama“ i „Službenom glasniku Grada Drniša“, a stupa na snagu 1. ožujka 2025. godine.

KLASA: 410-01/23-10/20  
URBROJ:2182-6-25-02

Drniš, \_\_\_\_\_\_\_\_\_ 2025. godine

GRAD DRNIŠ

GRADSKO VIJEĆE

Predsjednik:

Tomislav Dželalija, dipl.ing.

O B R A Z L O Ž E N J E

Nacrta prijedloga Odluke o izmjeni i dopuni Odluke o gradskim porezima Grada Drniša

Na temelju članka 42. stavka 1. Zakona o lokalnim porezima („Narodne novine“, broj 115/16, 101/17, 114/22 i 114/23) te članka 51. Statuta Grada Drniša („Službeni glasnik grada Drniša“, broj 2/21 i 2/22), Gradsko vijeće Grada Drniša, na 17. sjednici održanoj 11. prosinca 2023. godine, donijelo je ODLUKU O GRADSKIM POREZIMA GRADA DRNIŠA, koja je objavljena u „Narodnim novinama“ broj 151/2023.

Zakon o izmjenama i dopuni Zakona o lokalnim porezima („Narodne novine“ broj 152/24.) donesen je 13. prosinca 2024. godine sa stupanjem na snagu 1. siječnja 2025. godine. Ključna izmjena se odnosi na promjenu naziva poreza na kuće za odmor u porez na nekretnine, te posljedične prilagodbe tog poreznog oblika.

Sva predstavnička tijela dužna su Odlukom o lokalnim porezima za potrebe plaćanja poreza na nekretnine propisati visinu poreza na nekretnine i nadležno porezno tijelo za utvrđivanje i naplatu poreza. Važeću Odluku je potrebno uskladiti u razdoblju od 1. siječnja do 28. veljače 2025. godine i dostaviti Poreznoj upravi u roku od 8 dana od dana donošenja radi objave na Internet stranicama Porezne uprave. Odluku o izmjeni i dopuni Odluke o gradskim porezima Grada Drniša potrebno je objaviti i u „Narodnim novinama“ do 28. veljače 2025. godine.

Grad Drniš usklađuje svoju postojeću Odluku o gradskim porezima Grada Drniša sa Zakonom o izmjenama i dopuni Zakona o lokalnim porezima („Narodne novine“, br. 152/24.), te se iznos poreza na nekretnine određuje po stopi koja je jednaka porezu na kuće za odmor koja je vrijedila u 2024. godini = 2,50 eur/m².

Pročelnica

Upravnog odjela za gospodarstvo

financije i društvene djelatnosti

Ivana Sučić, dipl.oec.